FI Euroopan unionin virallinen lehti CE 88/87

(2004/C 88 E/0094)

KIRJALLINEN KYSYMYS E-2490/03

esittäjä(t): Bob van den Bos (ELDR) ja Bashir Khanbhai (PPE-DE) komissiolle

(25. heinäkuuta 2003)

Aihe: Ruoka-apua Etiopiaan

Tällä hetkellä yli 12,5 miljoonaa etiopialaista on ruoka-avun tarpeessa. Komissio on humanitäärisen kriisin seurauksena lisännyt ruoka-apuun myönnettävän tuen 115 miljoonaan euroon. Valitettavasti Etiopian tilanne huononee edelleen ja lisäapu on tarpeen.

Miten unionin ruoka-apuun myöntämä tuki käytetään?

Millaisia elintarvikkeita Etiopiaan toimitetaan ja mistä ne ovat lähtöisin?

Mikä on komission arvio ruoka-avun tarpeesta Etiopiassa ja väestölle annetun ruoka-avun tehokkuudesta?

Aikooko komissio edelleen kasvattaa ruoka-avun osuutta?

Poul Nielsonin komission puolesta antama vastaus

(25. syyskuuta 2003)

Komissio on auttanut hyvin huomattavalla panoksella Etiopiaa selviämään kriisitilanteesta.

Jäsenvaltioiden avustuksilla (101 miljoonaa euroa) ja komission avustuksella (114,3 miljoonaa euroa) rahoitetaan pääasiassa viljan ostoja. Komission osuus toimitetaan joko suoraan Etiopian hallitukselle (81 miljoonaa euroa) tai avustuksina Maailman elintarvikeohjelmalle (10 miljoonaa euroa), valtiosta riippumattomille järjestöille (13 miljoonaa euroa) ja Punaisen Ristin kansainväliselle komitealle (5 miljoonaa euroa). Jäljelle jäävä 5,3 miljoonaa euroa tulee ECHOlta. Komissio rahoittaa myös muita kuivuuskriisiin liittyviä toimia kuten valtiosta riippumattomien järjestöjen hankkeita terveydenhuollon, ravitsemuksen sekä vesihuollon ja viemäröinnin aloilla (22,8 miljoonaa euroa). Ruoka on pääasiassa viljaa, mutta ravinnon täydennykseksi on toimitettu myös seoselintarvikkeita. Komissio suosii järjestelmällisesti ostamista paikallisista ja alueellisista lähteistä, sillä jopa kriisivuosina on ylituotantoalueita, joilta ruokaa voidaan hankkia. Näin lisäksi ehkäistään hintoja notkahtamasta liikaa maassa ja alueilla, mikä lannistaisi viljelijöitä ja veisi heiltä viljelyhalut seuraavana vuonna. Vuonna 2003 komission paikallistason ostot ovat olleet 62 250 tonnia ja aluetason ostot 48 000 tonnia (Sudan). Loppu on peräisin tuonnista, lähinnä Euroopan markkinoilta.

Komissio vastaa Etiopian hallituksen ja YK:n järjestöjen vetoomuksiin, jotka perustuvat satoarvioihin ja humanitaarisiin tarpeisiin. Komissiolla on maassa teknistä apua, joka auttaa lähetystöä arvioimaan paikallista tilannetta ja seuraamaan avun täytäntöönpanoa. Paikallisesti tähän mennessä toteutetut arviot toimenpiteen tehokkuudesta kertovat elintarvikeavun toimituksen ja jakelun olevan tyydyttävää.

Komissio on sitoutunut toimittamaan Etiopiaan vuoden 2003 aikana noin 400 000 tonnia ruokaa. Päätös 40 000 tonnin lisäerästä on tarkoitus tehdä lähiaikoina. Tässä vaiheessa komissio ei suunnittele Etiopialle annettavan elintarvikeavun lisäämistä lähinnä siksi, että Etiopian hallitus on todennut avustusten määrän kokonaisuudessaan jo ylittävän sen viimeisimmän vetoomuksen.

Vaikka avunantajien vastaus Etiopian vetoomukseen onkin kokonaisuudessaan ollut hyvin tyydyttävä ja elintarvikkeiden jakelu on tapahtunut suunnitelman mukaisesti, ravitsemusselvitykset osoittavat, että vaikea yleinen aliravitsemus on edelleen laaja ongelma monissa osissa maata.

On selvää, ettei elintarvikeapu ole vastaus Etiopian ongelmiin. On huolehdittava elintarvikevarmuudesta, mikä tarkoittaa harkittua politiikkaa tilanteen muuttamiseksi perusteellisesti. Komissio pitää muutosta tähän suuntaan ensisijaisena, kun se keskustelee Etiopian hallituksen kanssa.